
Prolog
 

København, november 1910
 

Adeline vågnede og kiggede op i loftet. Det var et andet loft, end hun havde kendt de første otte år af sit liv. Nu boede hun i København, og der var meget anderledes end i Paris, hvor hun var født. Hendes maman var død, og hendes papa var kommet for at hente hende. En papa, hun kun havde set på billeder fra avisudklip, og som slet ikke vidste, hun fandtes, før hendes maman havde skrevet til ham for kun nogle uger siden.


Hendes maman, Giselle, havde været en af Paris' store demimonder. Hun havde været rig, smuk og berømt. Hun havde danset ballet, indtil en hertug havde forelsket sig og valgt hende som sin officielle elskerinde. Han havde betalt alt – en kæmpe lejlighed, tjenestefolk, smykker, fantastiske kjoler, fester… men frihed var der ikke meget af. Hertugen var meget jaloux og overvågede Giselle, men hun havde alligevel haft en hemmelig elsker, som var mester i forklædning, og som var Adelines papa. Hertugen nåede aldrig at opdage det, for han blev sendt i krig i Afrika og kom aldrig hjem. Så Adeline var vokset op i luksuriøse omgivelser i et fint kvarter i Paris, med guvernante og dansetimer og klaverspil og arrangerede selskaber med jævnaldrende.


Da Adeline fyldte syv, blev hendes maman syg. Meget syg. Så afkræftet hun ikke orkede at tale med nogen mere end en halv times tid om dagen, og Adeline blev elev på den bedste kostskole for piger i Paris. Den seneste sommerferie havde været en prøvelse, for Adelines guvernante var kun ansat for ferien og var ikke specielt interesseret i Adeline men derimod i en ung mand, som hed Pierre. Det betød, de gik den samme tur hver dag, så guvernanten kunne kissemisse i parken, og Adeline kunne kede sig ihjel imens.


Når man var otte år og fra et velhavende hjem, var der ikke meget, man kunne. Læse bøger, gå tur i parken – med sin guvernante naturligvis – måske købe en pose frø og fodre fugle. Man måtte absolut ingenting andet end tie stille og se sød ud. Det sidste var ikke så svært, for Adeline var allerede en køn pige, og så blev man automatisk regnet for sød. Hendes liv var komfortabelt og begrænset, og kun bøgerne hjalp. Med dem kunne hun drage ud i verden og forsvinde fra sit indelukkede liv og lære om alle mulige ting, som var interessante. Desværre mestendels ting, som piger ikke skulle interessere sig for som f.eks. videnskab og opdagelsesrejser og den slags. Men hun kunne fortsætte i tankerne og dagdrømme sig væk fra guvernanten og parken, når hun var parkeret på en bænk i timevis.


På skolen var alting skemalagt – også fritiden, og der var det heldigvis helt i orden at læse bøger af alle muli-ge slags, også for piger. Hun havde haft veninder, også en bedsteveninde, indtil hun havde fortalt om sin mamans sygdom, og at hendes papa ville komme at hente hende. Så havde hendes bedste veninde skraldgrinet og gjort nar, og så var det venskab forbi. Men kun en uge, for så var hendes maman død og hendes papa var kommet som lovet, og nu lå hun her og kiggede op i et loft i København i stedet for Paris.


Adeline så rundt i sit værelse. Der var ting, som var kommet med fra Paris – bøger, billeder, et meget fornemt dukkehus… Hendes nye maman havde lavet et album med fotografier fra Paris. Lejligheden, hun havde boet i, steder hun kendte i byen, mennesker, billeder af hendes maman, billeder af hendes papa, dengang de havde kendt hinanden… Og så var der alle de nye ting. Flere bøger, en masse tøj, smukke møbler lavet specielt til hende på hendes farfars møbelfabrik. Hun havde fået lov at vælge farve til væggene og havde fået et solskinsgult tapet og blomstrede gardiner, der passede til. Det var som at bo i en sommerdag. Der var et staffeli, farvekridt, akvarelfarver, pensler, farveblyanter, tegnepapir, klavernoder, balletsko, et fotografiapparat, skolebøger på fransk og skolebøger på dansk. Det var svært at lære dansk. Heldigvis talte både hendes papa og hendes nye maman fransk, så de havde kunnet tale sammen hele tiden. Pigen Sofie gjorde sit bedste for at lære hende dansk ved at tage hende med i køkkenet og alle mulige steder i byen, så hun kunne se og lytte og lære, uden det blev kedeligt. Sofie kunne ikke fransk.


Adelines papa, Christian, lignede en drømmeprins, men han var opdager i politiet. Detektiv. Den bedste i Danmark. Han havde engang danset ballet, og det var derfor, han havde været i Paris og havde mødt hendes maman. Han var rar og sjov og gad snakke med Adeline. Hendes nye maman, Anna, var … anderledes. Hun lignede ingen, Adeline havde mødt før. Hun havde sin egen virksomhed og arbejdede meget sammen med Adelines papa om at opklare alvorlige forbrydelser som mord, så de var ikke hjemme om dagen.


Adeline havde aldrig før mødt en kvinde, der arbejdede, andet end tjenestepigerne. Adeline havde hørt dumme historier om stedmødre, men hendes nye maman lignede ikke nogen stedmor. Hun lignede ingen andre, og Adeline havde først kaldt hende madame og så forsigtigt kaldt hende maman og fået et kæmpesmil og et kram som svar. Og så var den ikke længere.


Adeline drømte nogle gange om sin franske maman om natten, men ikke om ting, hun kunne huske, eller noget de havde gjort sammen. Hun kendte hende ikke ret godt, og det meste, hun havde set af sin franske mamans liv havde været gennem et nøglehul, for børn var ikke en del af de voksnes liv – slet ikke selskabsliv. Adeline kunne huske duften af hendes parfume, fornemmelsen af fløjl og kniplinger på hendes kjoler, lyden af hendes stemme, men de havde ikke talt sammen. Man talte ikke med børn. Kun til dem. Og det havde man guvernanten til.


Alting i København var anderledes. Hun kunne gå ture alene, gå i skole alene eller få Sofie til at gå med. Hun kunne vælge. Her havde hun ikke nogen guvernante og spiste med ved bordet med de voksne – også når der var gæster. Og de talte med hende, og hun måtte stille spørgsmål. Det var en helt ny verden, som var meget anderledes men også helt fantastisk. Hun var ikke vant til så meget frihed. Hun behøvede ikke engang gå med korset. Det havde hun ellers skullet, siden hun fyldte fem. Lige nu gik hun på den franske skole, men når hun kunne dansk nok, ville hun komme på en anden skole, som var mere fri og havde de fag, hun helst ville lære.


På Skt. Joseph var det næsten som at være tilbage i Paris. Man blev undervist af nonner og skulle være stille og sød. Ikke nysgerrig og spørgelysten, og det holdt hårdt. Alting var jo nyt, så hun havde tusinde spørgsmål. Hver dag. I det mindste kunne hun stille dem derhjemme.


Hjemme. Det var København nu. I Paris havde hun brugt megen tid på at dagdrømme, for der var ikke ret meget andet at tage sig til, som var tilladt for piger. Her havde hun slet ikke tid. Der var alt for meget at lave. Alt for meget at udforske. Alt for meget at spørge om. I Paris havde der været masser af selskabelighed, men ikke for Adeline. Børn og voksne levede hver for sig.


Her i København var der også selskabelighed, men Adeline kunne også være med. Hun sad med ved middagen og bagefter, til hun blev for træt. Hun talte med de voksne. Utænkeligt i Paris. Der var kommet børn, men det var aftalt af de voksne, og det var kun to gange om ugen på hendes visitdage. På skolen havde der været andre børn, men hvis veninder var som Josette, som havde gjort nar, da hun fortalte, hendes papa ville komme, ville hun hellere undvære og snakke med Sofie, som kun var 15 og sjov og lærte hende dansk.


Sofie havde fortalt, at nogle familier i København levede som dem, Adeline kendte i Paris. Det vidste Sofie fra sine veninder i Tjenestepigeforeningen. Adeline var heldig, og det var hun også selv. Hun – og også husbestyrerinden, frk. Rasmussen – havde friere forhold end andre. Det var derfor, hun kunne være sammen med Adeline, og de kunne fjolle rundt, så Adeline kunne lære dansk uden en guvernante, som skulle bestemme alt.


'Nyd det. Men fortæl ikke om det til andre,' havde Sofie sagt. De ville ikke kunne forstå. Adeline forstod. Det var i det mindste ligesom i Paris. Der plaprede man heller ikke løs om sin familie. Og den eneste gang, hun havde sagt noget, havde de andre piger gjort nar. Aldrig igen. 










Kapitel 1


Maycourt Manor, juni 1913


Adeline vågnede og kiggede op på sengehimlen, der var af brokade med ægte guldtråde. Den skjulte udsigten til loftet, som var med stuk i et fantastisk mønster og med en enorm, forgyldt lysekrone i midten. Hun kiggede til siden og så de snoede søjler og det tykke forhæng på himmelsengen, de panelklædte vægge med malerier af personer med kæmpestore pibekraver og de ældgamle møbler, hvor stolenes læder bar tydeligt præg af slid fra århundreders bagdele. Det lignede slet ikke hendes værelse hjemme.


Hun var på sommerferie nu. De havde rejst med tog og damper og så et privat tog og til sidst i hendes grandtantes store Rolls Royce, og nu var de her på May-court Manor. Det var her, hendes grandtante boede. Egentlig tilhørte huset hendes søn, men han var næsten kun i London eller rejste rundt i Middelhavet, så tante Kate havde huset for sig selv. Det var ret meget hus at have for sig selv. Det var enormt. Bygget dengang Elizabeth den Første var dronning og fint og stort nok til hende. Adelines danske maman, Anna, havde fortalt om stedet på vej derhen.


Der var hovedhuset, som så ud som om, det var lavet af byggeklodser sat lidt tilfældigt sammen, med en masse skorstene og pynt og krinkelkroge og kæmpestore vinduer med mange blyindfattede ruder. Der var tilbygninger og ridehus og ridebane og en kirke og huse til tjenestefolk og stalde og vognporte og en mejerigård og en forvaltergård og et kæmpe drivhus i en muromkranset køkkenhave og tennisbaner og en kunstig sø og et bådehus og en enorm blomsterhave og en park udenom det hele med en hel landsby i den anden ende.


Adeline havde ikke nået at se ret meget, da de kom, for det var sent, og de var kørt helt ind til hovedtrappen, hvor en sværm af tjenestefolk havde stået på parade for at byde velkommen og derefter havde taget bagagen.


I hallen var der marmorgulv i et fint mønster, udskårne træpaneler på væggene, en masse kæmpestore malerier og en dobbelttrappe op til værelserne, hvor de skulle bo. De havde to soveværelser og en stue og et badeværelse kun til dem. Store rum med store kaminer og vinduer næsten fra gulv til loft med en bænk til at sidde på i vinduet. Det var som at være i en anden tid.


Lige nu var det kun Adeline og Anna, hendes maman, som var på ferie. Hendes papa, Christian, som var overopdager i Opdagerpolitiet i København, kunne ikke holde lange ferier – og han var vist heller ikke så vild med at være på landet, havde hendes maman antydet med et grin. Det var helt fint for ham at nøjes med en lille uge i England, før de tog videre til Paris. Anna havde sit eget firma, så hun kunne holde ferie, når hun ville. Hun kendte også Maycourt Manor, for der havde hun selv været på ferie som barn sammen med sin mormor. Hun kendte huset ud og ind. Ikke mindst alle de skjulte og hemmelige steder.


Adeline havde spurgt sig hæs på vejen, og Anna havde svaret på det hele og fortalt om sin egen barndom på Maycourt, som åbenbart havde indeholdt en masse voksne og sjældent andre børn, så hun havde mest været overladt til sig selv. Anna havde brugt tid i køkkenet og hestestaldene og alle vegne, inkl. det enorme loft, som var stopfyldt med ting helt tilbage fra dengang huset var nyt for over 300 år siden. Adeline kunne forstå, der nok heller ikke var mange andre børn nu, og at hun havde sin mamans tilladelse til at udforske lige så frit, som hun selv havde gjort. Når man var 11 – næsten 11 – kunne man tillade sig at gå alle vegne. Som voksen og en del af herskabet var det utænkeligt at komme andre steder end i de fine stuer, men de regler gjaldt ikke for børn. 'Udnyt det mens du kan', var beskeden fra både Anna og tante Kate. Og nu havde hun et par uger til det.


Der var nogle få ting, hun var nødt til. Hun skulle tale engelsk hele tiden, så hun blev god til det, og andet var uhøfligt, hvis kun hendes maman forstod, hvad hun sagde, og hun skulle lære at ride og spille tennis, for det hørte med til at være af fin familie. Der var ingen vej udenom. Hendes maman havde forklaret, at hun var nødt til at lære det – før kunne hun heller ikke vide, om hun kunne lide det eller ej. Det havde ikke været muligt i København, men her hørte det sig til. Måske det var derfor, hendes papa ikke var så vild med det på landet. Han kunne ikke ride. Eller spille tennis. Til gengæld kunne han danse ballet.


Der lød en banken på døren, og Adeline råbte ’kom ind’, og der kom en stuepige for at trække gardinerne fra og høre, om Adeline skulle have hjælp til hår eller tøj. Om vinteren ville der være kommet nogen listende endnu tidligere uden at banke på for at tænde op i den store kamin. Men det var sommer nu, så det var ikke nødvendigt. Adeline kunne selv tage tøj på; det var syet, så hun ikke skulle have hjælp til at blive knappet i ryggen, men det var rart med hjælp til håret. Det var langt og skulle sættes op for ikke at være i vejen. Hun hadede løse fletninger, for de kom altid i klemme eller ned i noget. Da håret var sat op, sagde Adeline tak til pigen og tog formiddagstøj på, så hun kunne gå ned til morgenmaden i spisestuen.


Adelines maman, Anna, var allerede i spisestuen klar til at forklare, hvordan tingene gik for sig. Der var en lang buffet ved den ene endevæg med en mængde sølvfade med låg og en tjener til at øse op. Der var pølser og skinke og spejlæg og røræg og pocherede æg og blødkogt æg og bacon og champignoner og kippers og kedgeree, som var noget rodsammen med ris og fisk, og hvidt brød og ristet brød og mørkt brød og franske boller og smør og flere slags marmelade og flere slags oste og mælk og fløde og te. Adeline stirrede fortabt på de enorme mængder mad. Hun var ikke specielt sulten. Det var hun aldrig om morgenen. Hendes maman bad om blødkogt æg, ristet brød, fransk bolle og smør og orangemarmelade, og tjeneren anrettede på en taller-ken, og Adeline bad om det samme og fik også en tallerkenfuld. Anna viste, hvordan man spiste ristet brød i England. Man smurte kun lidt smør på, og så lidt marmelade, tog en bid, og smurte så igen til den næste bid. Det virkede ærlig talt besværligt, men sådan gjorde man åbenbart her.


De havde sat sig ved bordet som de første. Anna forklarede, Adeline kunne få så mange gange, hun ville, at det var meget forskelligt, hvad folk kunne lide – hun kunne være sikker på, at hendes papa ville lyse op i begejstring og forsyne sig af det hele – måske lige undtaget kedgeree – og at man også måtte levne, hvis det var. Og så fik tjenestefolkene det, der var til overs, så de følte ikke trang til at spare. Adeline grinede. Den buffet kunne mætte en hel landsby, men det gjorde den måske også. Tante Kate var ikke kendt for at være nærig. Tværtimod. Nu kom hun selv, og det var ikke nødvendigt at sige noget til Jones, som uden et ord tog fra fadene og satte på bordet med tante Kates favoritter og derefter skænkede te.


Tante Kate smilede til Adeline, som lige skulle vænne sig til situationen. Det var lidt som at bo på hotel. Det var meget som at bo på hotel. Der kom flere gæster til bordet, som alle blev forsynet med morgenmad, og snakken gik muntert.


I et hus så stort som Maycourt Manor var der altid gæster. Familie, venner, venners venner, bekendte… Der var 20 ved bordet nu, hvor alle var kommet ned, og butler Jones havde fået hjælp af et par piger. Der var fætre og kusiner og grandfætre og grandkusiner og tanter og onkler, hvis familieskab Adeline ikke helt kunne finde rundt i, og det gik op for hende, at nogle af gæsterne simpelthen ikke havde andre steder at bo og heller ingen indtægt, og når man var fin, kunne man ikke sådan lige få et arbejde. Det var ikke passende. Der var også en overvægt af ugifte kvinder, som lod til at have boet her nærmest altid og bare hørte til. De var tante eller kusine, men som Anna hviskende forklarede, var det ikke så vigtigt, hvemses tante de var hvis nogens, men at nogen tog sig af dem, og tante Kate var generøs og havde råd, og i et hus med over 150 værelser var der plads nok. Et par af de ældre tanter kunne Anna huske fra sin egen barndom. Og så var der et par yngre sommergæster som Jerome, som studerede i Oxford, og George som var søkadet. Tante Tilly ville komme sidst i september som altid, når hun og tante Kate havde været i Deauville og Paris.


⁂


Efter morgenmaden ville Adeline og Anna gå på visit til det hus, hvor de gamle tjenestefolk boede – dem som ikke længere kunne arbejde, og som blev passet af de yngre. Ofte havde de ikke familie, for deres liv havde kun handlet om herskabet. Anna havde sørget for, at de havde fået besked, så de kunne tage søndagstøjet på og sørge for te og kage, for andet ville være pinligt, og et uanmeldt besøg ville sætte dem i en frygtelig forlegenhed, og det kunne man ikke være bekendt. Der måtte være nogle imellem, som kunne huske Anna som lille pige, og som ville blive meget glade for at se hende igen.


Besøget hos de ældre blev vældig hyggeligt, og Adeline blev beundret og fik håndtryk af krogede hænder, selvom det egentlig ikke var korrekt, men de var jo ikke i tjeneste længere. Og Anna havde gaver med, købt i København. En hilsen fra et fremmed land men noget, som kunne bruges. Anna havde spurgt sig for hos tante Kate, som havde spurgt mrs. Corbell, som havde ansvaret for husets tjenestefolk, så alt var valgt omhyggeligt efter modtageren. Noget smukt, noget praktisk, noget der ville blive sat pris på. Og der blev udvekslet minder fra Annas barndom, og de måtte høre om hendes ægteskab med Christian, og hvordan det var at bo i København, når man var vant til Maycourt og London. For de gamle lød København frygteligt langt væk, og udlandet var i det hele taget noget farligt noget og yderst suspekt.


Adeline bare smilede. Hun var født i Paris og havde også haft en fransk maman, så hun havde ingen problemer med udlandet. For hende var England udlandet, og det var bare spændende. Men det sagde hun ikke. Hun lyttede i stedet interesseret til historier om en verden, hun ikke kendte. De gamle fortalte om Miss Bramstocks begravelse for kun et par uger siden, som havde været smuk og værdig, og de havde alle sammen været med i kirken. Adeline kunne forstå, at tante Kate havde sørget for, at alle blev kørt, båret osv. som nødvendigt for at være med. En god begravelse var vigtig. Og de havde deres helt eget område ved kirken, som også tilhørte tante Kate, så de havde hinanden også i døden. Ingen, der hørte til Maycourt Manor, var nogen sinde alene. De fleste var startet i tjeneste som børn, mange valgt fra børnehjem af Tante Kates svigermor, for så stjal de ikke til en familie i nærheden, og deres loyalitet var kun til herskabet. Tante Kate havde en lidt anden holdning end sin nu afdøde svigermor, som ganske vist havde etableret deres særlige hus men under andre vilkår.


Tante Kate havde givet dem deres egen lille, hemmelige afdeling af haven og havde også sørget for bedre mad og centralvarme. Det sidste føltes som en næsten syndig luksus. Og der var kommet elektrisk lys. ’Loyalitet er en gensidig størrelse. Den går begge veje,’ havde tante Kate forklaret om huset, mens de spiste morgenmad. Adeline forstod. Hun og Anna måtte love at komme igen, når Adelines papa kom, for ham måtte de altså se. Anna lovede. Tante Kate havde også været i meget god tid med at fortælle om besøget, så det var muligt at give Anna og Adeline en gave – et fotoalbum med billeder fra dengang Anna var barn på Maycourt. I køkkenet. Til hest. Med hatten på ryggen i løb over en mark. I sit stiveste puds på trappen… Anna tænkte, at ret mange måtte have været sat i arbejde for at samle det album. Det havde måske taget måneder og litervis af te at få set, husket, talt, valgt… og måske det havde været mindst lige så meget meningen, som at der kom et fotoalbum ud af det. Adeline havde tænkt det samme, fandt de ud af på vej tilbage til hovedhuset. Og draget samme konklusion.


⁂


Man kunne høre, der blev spillet tennis, og Adeline fik at vide, at hendes grandfætter Alastair ville lære hende at spille, at den korrekte påklædning lå klar på hendes værelse, og at hun ville komme til at spille mod sin maman. Alastair kunne være en anelse omklamrende i sin entusiasme, og hvis det blev for meget, kunne Ade-line bare komme til at give ham en albue i maven. Men med hendes maman på den anden banehalvdel ville det nok ikke blive så slemt. Adeline grinede. Hun tænkte, hun nok lettere kunne komme til at træde ham over tæerne, hvis han prøvede på noget.


Annas falkeblik var nok til, at Alastair opført sig eksemplarisk, og Adeline besluttede, at tennis var kedeligt, og hun brød sig ikke om at svede. ’Et par gange til, og du slipper’, havde hendes maman sagt. Men så var der ridning. Det glædede hun sig heller ikke specielt til. Hun var vokset op først i Paris og siden i København, hvor ridning ikke havde været en del af dagligdagen. Dans og musik havde – udover skolefag naturligvis. Men ikke sport og ikke ridning. Adeline ville skyde og fægte som Anna men var ikke gammel nok endnu.


Anna havde forklaret Adeline om staldene, som hun selv kendte fra barn. Hun kunne ride men var ikke interesseret i hverken heste eller jagt. Det var menneskene i staldene, som var de mest interessante. Nu fik de hjælp af et par af dem til at sadle en pony, og en stalddreng hjalp Adeline op, mens en anden holdt tøjlerne. Anna sad på en hest ved siden af for at følge med. For Adeline var det en skræmmende oplevelse. Det var alt for højt oppe; hun havde ingen følelse af balance eller af at have styr på situationen, og hendes balance var ellers god nok til både cykel, skøjter og rulleskøjter. Hun kunne stå på ét ben – også på tå som i ballet – men det her… Ponyen bevægede sig, og hun fulgte ikke med. Hun så over på Anna med et panisk udtryk i øjnene.


- Få mig ned. Maman. Vil du ikke nok?


- Du sidder ikke det rigtige sted. Du skal finde dit balancepunkt i sadlen.


Anna red hen for at holde Adeline i hånden.


- Prøv at glide forsigtigt frem og tilbage i sadlen. Du kan føle, når du har ramt dit balancepunkt. Så er det, som om noget låser. Og du behøver ikke skynde dig.


Adeline forsøgte, mens hun holdt Anna i hånden. Lidt fremad – nej. Tilbage igen. Og så… et punkt lige bag, hvor hun havde siddet før. Hun kunne næsten høre klikket. Anna kunne se effekten.


- Det er som om, man har en karruselstang i ryggen, ikke? Ned igennem hesten?


Adeline nikkede. Det føltes nogenlunde sådan. Som om hun sad fast og ville blive siddende. Låst. Hun slap Annas hånd og fik rakt tømmen. Ponyen gik fremad. Adeline var ikke det første barn, som havde lært at ride på Lily-Rose. Hun var en tålmodig sjæl med et godmodigt temperament og havde aldrig smidt nogen af eller opført sig vildt. Nu gik hun roligt ud og rundt på pladsen, mens Adeline vænnede sig til bevægelsen og modtog forklaringer på, hvordan hun brugte tøjler og ben. Træk let her, tryk let her… det var nemt nok at forstå, og Lily-Rose adlød.


Anna fulgte med rundt og kunne se, Adeline havde evner. Hun slappede af i ryggen og fulgte naturligt hes-tens bevægelser i stedet for at hoppe i sadlen. De kunne ride en lille tur, men kun en lille, for Anna kunne godt huske sine første ture, og man blev helt utroligt træt, selvom det ikke så ud som om, der var noget at blive træt af. Men benene blev usikre under en. Nogle fik også ondt i bagsmækken. Efter 20 minutter var dagens ridning forbi og en ny aftalt til i morgen. Og så endnu et tøjskifte, for man spiste ikke frokost i ridetøj.


⁂


Frokost på Maycourt var en afslappet affære, selvom den blev annonceret med en gong – en halv time før og igen ved serveringen. Der var ingen undskyldning for at komme for sent eller ikke være klædt om, selvom der her om sommeren ikke var helt samme forventning til omklædning som om vinteren – ikke engang en forventning om at spise frokosten i spisestuen.


Om sommeren var de franske døre åbne til terrassen, og mange foretrak at spise ude under de solsejl, som var sat op. Adeline ville helst være udenfor, så hun og Anna valgte ved buffeten, forklarede hvad de ønskede at drikke, og Jones sørgede for resten. Tante Kate kom og satte sig ved siden af Adeline, nysgerrig på hvad hun syntes om livet på Maycourt. Foreløbigt var det helt fint, besøget hos de ældre tjenestefolk havde været interessant, tennis ikke, og ridning – måske. Men her var smukt, udsigten fantastisk, og der så ud til at være en masse at udforske. Kate smilede tilfreds. Der var ingen plads til hjemvé. Adeline lignede Anna og behøvede ikke andre børn. Hun trivedes i voksenselskab og var nok også god til at underholde sig selv. Hvis hun ønskede selskab, ville hun sikkert, ganske som Anna også havde gjort, udse sig nogle af folkene i huset og stille en million spørgsmål, og på den måde lære noget om verden og dens mange og forskelligartede beboere.


Kate tænkte på alle de gange, Anna havde været forsvundet som barn, hvor der nogle gange havde været ledt i timevis, og så var hun dukket op med spindelvæv i håret eller græs på tøjet, undvigende forklaringer og helt uden forståelse for, hvor længe hun havde været væk. 'Anna-tid’ var blevet et begreb. Nu glemt igen, men man måtte nok forvente, at Adeline var ligesådan.


Tante Kate havde allerede aftalt med Cook, at hvis Adeline viste sig i køkkenet, skulle hun behandles venligt, spørgsmål besvares, og proviant udleveres, hvis det var. Tante Kate mindedes også sin egen barndom, som havde været noget mere striks, men der havde også været disse kostbare år, hvor man var gammel nok til at forstå, hvad der foregik, og udforske verden på egen hånd, indtil man pludselig var næsten voksen og ægteskabskandidat og derfor holdt øje med af absolut alle, i hvert fald alle kvinder. Nærmest intet ud over at sidde stille var acceptabelt, med mindre man slap afsted på en ridetur, hvor ingen kunne følge med. Det havde hun selv gjort så tit som muligt. Anna havde været anderledes og havde på en eller anden måde fået slået fast, at regler ikke gjaldt for hende. Adeline kunne så ikke helt slippe afsted med at opfinde 'Adeline-tid', for hun havde fået et armbåndsur i rejsegave – af præcis den årsag. Annas tolerance rakte meget langt men ikke til at lede efter nogen i timevis, så Adelines eneste formaninger var, at hun måtte gøre, hvad hun havde lyst til, så længe det ikke udsatte hende selv eller andre for skade eller fare – og hun måtte selv passe tiden.


Adeline ville ikke møde helt de samme krav, som først var stillet til Kate og siden Anna, men det ville heller ikke vare længe, før hun blev set som en ægteskabskandidat – endda en meget rig og derfor meget attraktiv en af slagsen – og det ville hun ikke kunne flygte fra. Ikke engang i København. At hun allerede var en køn pige, gjorde det heller ikke lettere. Men hun var også intelligent, og det kunne give problemer. Det var ikke just en ønsket egenskab hos dem, der gerne ville gifte sig til hendes formue, og det gjorde heller ikke overvågningen lettere at bære. Kate håbede, Adeline var intelligent nok til at gennemskue dem, men det var heldigvis sandsynligt. Lige nu skulle hun have lov at nyde hvert sekund af sin frihed, før den forsvandt. Selv havde Kate fulgt konventionerne og valgt en kom-mende jarl, søster Tilly en hertug og søster Agnes…. en dansk fysiker, som blev professor, da hun blev læge. Annas mor. Adelines danske mormor. Der var altid en af kvinderne i hver generation, som skilte sig ud. Anna var teknisk set Adelines stedmor, men det var der ikke mange, der vidste, og man ville aldrig gætte det på deres opførsel. Adeline lignede Anna – bare ikke af udseende. Adeline var sorthåret som sin far og Anna rødhåret – men af temperament, nysgerrighed, selvstændighed, intelligens, snarrådighed, mangel på respekt for regler… Listen var lang.


⁂


Det var aftalt hjemmefra, at Adeline og Anna skulle besøge Maycliffe Hill, som var en fin kostskole for piger, som lå tæt på Maycourt Manor. Anna havde selv gået der og været glad for det. Problemet var, at der ikke rigtigt var skoler for piger i København, som kunne leve op til Adelines umættelige nysgerrighed, og en mulighed var Maycliffe Hill, som havde et udvalg af fag og faciliteter som f.eks. et veludstyret laboratorium, hvor en pige som Adeline, som var vant til sin mors, måske kunne få de udfordringer, hun havde brug for.


De kom tre generationer – tante Kate havde besluttet at tage med – og blev modtaget af forstanderinden, Miss Townsend, som genkendte enkegrevinden. Det var eksamenstid, så pigerne var lidt mere stille end ellers, og de forskellige lokaler var tilgængelige, så de kunne beses. Det var specielt laboratoriet, som interesserede Adeline, som inspicerede grundigt og kommenterede på de forskellige instrumenter, selvom hun havde problemer med, hvad de hed på engelsk og derfor måtte ty til dansk indimellem. Miss Townsend var dog ikke i tvivl om, at hun vidste, hvad hun talte om, og at hun lød skuffet.

